
O Voiapúkaflens Lófik 


Sis dabükot lätik gasedila obsik, nuns aldelik etefons katastrofi jeikik 
dela llid setula äsı militi, keli nets vesüdik dunons ta Lafganistän 


Dü yels primik püka bevünetık, bal propagidotas gönü on äbinon, das 
öneleton volamilitis, bi mens ökanons suemön odis gudikumo medü on. Ab in 
vol adelik kosäd vü mens neai ebinon so gudik, ye milits ga no enepubons, 
ab binons ömna badikumo nutimo, ka büo. 


Xamobsös dinädi at boso plu. Kosäd kanon padilädön. Flanü bal 
binon kosäd kopik sonemik, sevabo : fäg ad tävön lü läns valasotik e ad spikön 
us flenöfiko ko länans it, e piano sevön onis. Atos binos saido fasilik pro 
mödikans obas adelo. Ab flanü votik dabinons pösods, kels no vilons kevobön 
in tef at, e kels vilons suseitön tikamagotis okas lefäkälik su ret vola. Ai 
äbinons pösods somık, e niludob, das ai odabinons utans to valikos. E kodü din 
kelik - li? Jaludiäl, nämädilöf, lezılim : fümiko no binon säk kosäda, binon säk 
kalieta menik. So flan votik binon no kopik, ab tāläktik. Säkäd lefikulik, 
no-li ? 


Etuvobs in dil obas vola, das demokrat binon tuvedot kotenikün. 
Imutobs komipön mödo pro on, ab fino ekanobs sagön, das at binon gidikum, 
ka sits votik. Ma on, gud komunik binon veŭtikün: ba no baicedobs ko kreds, 
u kondöt, u bolit votikanas, ab if no taons ta gud komunik, dälobs onis. If, 
ye, gud komunik paludämon, tän no sufälobs onis. Sam -li pro ret vola ? 


Valikosi Gudikün Oles ed Olikanes 


sedom L 

PLIN _SMALIK_ (XXIV) 
FA ANTOINE DE ST.-EXUPÉRY 





Äbinos täno del jölid sis tup oba in däsärt, ed idalilob konoti 
tedana, du ädrinob tofi lätik se stok obik vata. 


"Ha!" äsagob pline smalik, "binons mu jöniks, mems ola, ab no 
nog enätükob flitömi oba; labob nosi plu ad drinön, e binoböv fredik, id 
ob, if kanoböv golön vemo nevifiko lü foned !" 

"Flen obik renar," äsagom plin smalik obe, . . . . 

"O manil oba! No plu tefos dö renar !" 

"Kikodo no-li ?" 

"Bi odeadoy suno kodü soaf . . . " 


No äsuemom tikodi obik: ägespikom obe : 


"Binos gudik, das elaboy fleni, igo if odeadoy suno. Obo, binob 
mu kotenik, das elabob fleni renari . . . " 


"No mafom riskädi," äsagob obe. "Neai faemom, neai soafom. 
Sol bosik saidon ome . . . " 


Ab älogedom obi ed ägespikom tikode obik : 
"Id ob soafob . . . sukobsös fonädi . . . " 


Ädunob jästi fena: "binos tatikälik ad sukön fonädi, fädo, in 
levem däsärta." Too äprimobs ad golön. 


Pos gol dü düps anik, seilo, neit äfalon e stels äprimons ad litön. 
Älogob onis äs in drim, laböl fifi bosik, kodü soaf oba. Vöds plina smalik 
ädanüdons in mem obik. 


"Id ol klu soafol-li?" äsagob ome. 


Ab no ägespikom säki obik. Äsagom obe balugiko : 

"Vat kanon i gudön pro lad . . . " 


No äsuemob gespiki oma, ab äseilikob ... Äsevob gudiko, das 
no äzesüdos ad dasäkön omi. 


Äbinom fenik. Äseadom. Äseadob nilü om. E pos seil, äsagom 
fovo : 


"Stels binons jönik, kodü flor semik, keli no logoy . . . " 


Ägespikob : "ümö!” ed älogedob, nes spikön, plifis saba dis 
mun. 


"Däsärt binon jönik" äläükom. 


Ed äbinos veratik. Älöfob ai däsärti. Seadoy su sabadöin. Logoy 
nosi. Liloy nosi. E too bos stralon seilo . . . 


"Utos, kel jönükon däsärti,” äsagom plin smalik, "binon, das 
klänedon fonädi seimo . . . " 


Päsüpädob ad suemön süpo stralami müsterik at saba. Ven 
äbinob hipul smalik, älödob domi vönik, e konäd äkonon, das div 
äsepülon us. Fümo, nek neai eplöpon ad tüvön oni, ni ba igo esukon oni. 
Ab äbemagivon domi lölik at. Dom oba äklänedon kläni dibü lad okik . . 


"Si!" äsagob pline smalik, "igo if tefos domi, stelis u däsärti, 
utos, kel jönükon onis binon nelogädik !" . 


Bi lips oma lafo maifiks äfomons lafasmilili, äsagob obe dönu : 
"Utos, kel fäkükon obi somödo tefü plin smalik slipöl at, binon fied omik 
pro flor, binon mag rosada, kel stralon ninù om äs flam lampada, igo 
ven slipom ..." 


Ed ämagälob omi nog brekovikumi. Mutoy vo jelön lampadis : 
vienaflap kanon kvänön onis . . . " 


E, golöl soiko, ätüvob fonädi tü delaprim. 

DOM IN _KLERÄTALUSÜT (4) 
Koned fa el Johann Schmidt 


Söl Hausenstein vestigom veüti drimas da jenav 





Smililölo äropob omi: "Ö! o söl dokan Iöfik! Drims binons somo 
nenvöladiks äsä sobabuls." 


El Hausenstein äblibom fefik ed älaispikom: 


"Leno cedob drimis oba dinis veŭütik, ekodons ye, das nu, ün 
bäld vemik oba, nog ekömob ini zif at. Bü deadam oba vipob fümi 
tefü jenots semik, kelis pö blöf saidik onas kanoböv cedön jenis vemo 
bisarikis. Bü sekuns anik ecödol völadi drimas me fraseod* valemik. 
Men süenik* nonik ogevon valemiko drimes siämöfi* seimik. E ga, id is 
in ziläk neseved omutoy jäfön me grads völada. Memolös drimiplän- 
ädans vöna! Tikolös dö drim rega 'Faraon.' Nog ün atim, posä mil- 
yels anik epasetikons, sevobs jeni drima at, sevobs plänädi* drima 
e jenöfükami* ona. Tikolös - nu mäniotob räyuni* nerelöfik - dö els 
'Kardims' Babülonänik! Balan omas iplänädom hiele 'Belzasar 
flamapenäti len völ; iplänädom verätiko oni. Ked gretik visionanas 
nerelöfik, ked menas veŭtik äsökon Babülonänanis at. Is te vilob 
nemön hieli ' Nostradamus,’ kelas plänäds valöpo sevädiks nog ün 
atim, kludo pos tumyels mödik, no eperons bosi veüta onas. In buk 
volajenavik gudik alik otuvobs kuratiko nemis menas at. Tefü din bal 
kobäd äreigon pö ons; valikans pedrefons fa drimamagots e fa 
visions, e kludo sötoy nemön onis visionanis. No ädunodons as 
profetans, ab ädanotükons* te utosi, kelosi ilogons pö vision. Ömna 
fe äninükons pö atos i stelädis* e stanedis* onas, ad gevön plän- 
ädes stabi ön mod seimik suemoviki*." 


DANOTÜKÖN to make known SIÄMÖF meaning 
FRASEOD a turn of phrase STANED a position 
JENÖFÜKAM a fulfilment STELÄD a constellation 
PLÄNÄD an interpretation SEMOVIK comprehensible 


RÄYUN a domain SÜENIK sensible 





Pläns mögik drimamagedas 


"Dub kon nitedik ola edasevob*, das no slopol* sotůli 
lätiko pemäniotöli koultima*," äsagob, ven ifinükom spiki. 


"Ced tefik ola binon verätik, e kanol fovo nog länumön* spiruti*, 
mimalalogedi*, lukredi dö jimagivans e nensiämis sümik. 1 dö räyun 
drimamagotas espikob, ed eloblinob* samis se volajenotem te demü 
kod ut, bibiid in tef at, in dins nerelöfik stadob in dot. To at ye klien 
süikon ömna pö ob, ad gevön drimes plödakösömik siämi büologama*, 
e pö naed votik gevob ones me kludod e gität leigiks siämi gelogama* 
timik." 


"Soti lätiko pemäniotöli drimas at olobülob nestipöfiko*", 
ävüspikob. "Ibä dinäd binon jenöfikum ä siämaliegikum, ven obelifoy in 
drim nogna jenotis se paset u lifotis epasetiköl, ka dinis se fütür, 
ka dinis no nog pebelifölis." 


Visitan oba älülogom obi vemo fefiko, e täno äsagom: "Ven ye 
paset at duton-li lü timäd ut, kel ipasetikon ya lunüpo bü moted obas? 
E ven obs ito dabinobs-li as plösenans drimajena somik? Sevob, das 
nu obesmilol obi, ven säkob fefo ole: Kanoy-li gevön drimi somik 
siämöfi alseimik? Drims somik komädons-li as drimajens nemu boso 
siämiks?" 


"Refudob nestipöfiko teori at," ävokädob boso in sidin*. 
"Dalabob sufäli saidik, ad zepön teori ut, das brein mena magälafulik, 
dasenälik, suvo i brein mena malädik okanon ninükön ini drim se 
timäds sis lunüp epasetiköls koapi dalabana onik. Pö jenets at ye 
kanon i te dunön atosi tefü jenotems e jenots somiks se timäds 
büomotedik, kelis sevobs vemo gudiko dub reid, dub magods tefik u 
dub mods votik. Plödü mieds at drimamagots nerelöfik somik binons 
te as liuds* e tikaspäks, kludo as drims komunik nenvöladik." 


"No misuemolös obi! o söl dokan!" el Hausenstein ägespikom. 
"No dutob lù mens ut, kels lesagons, das ya naedilo ilifons-la as hiel 
' Ramses,’ ud as hiel ' Sanherib.’ Letikob te dö utos, va drims oba 
mögiko kanonsöv-la ninädön siämöfi seimik pro ob. Ab to pats e 

bisars* valiks, kelis nu ya ebelifob kodü ons in zif isik, mutob koefön 
ole, das no nog etuvob siämöfi at, igo no ön mod pülikün. Ai dönu 
säkob obe kodi ut, demü kel äreafob lü dom at in Klerätalusüt. Veal 
densitik tegon valikosi, e dinäd lölik binon nesuemovik; no etuvob 
yümis, igo no pülikünis. Kludo no dalob spelön, das nu ya osuemol 
obi." 


BISAR oddity LIUD a link 
BÜOLOGAM providence LOBLINÖN to bring up (a subject) 
DASENÄLIK sensitive MIMALALOGED an omen 
DASEVÖN to realize NESTIPÖFIKO absolutely 
GELOGAM regression SIDIN indignation 
KOULTIM spiritism SLOPÖN to adhere (to) 
LÄNUMÖN to include SPIRUT spiritism 


Söl Hausenstein konom lifajenotemi oma 





"Dalilolös takediko lifajenotemi oba!  Ekonob ole ya dinis 
anik tefù pösod oba, ab leno binob lienetik. Kap oba esumodon pükis 
vel, vù ons pükis no-Yuropikis. Sevob, das blig balid imutonöv binön 
me atos, ad blöfön dientifi oba. Logolös! Is dientifäds oba binons, is 
pöträt oba binon; saunik e lefredik ibinob ün ettim . . . " 


Nitedäl oba äpluikon dönu. "Laikonolös !" ävokädob, "lesiob 
oli, das odalilob oli ko senäl fefik." 


"Benò !" Äprimom koni oka. "As kevoban stitoda nolavik gretik 
elifob vemo lunüpiko in läns fagik, in taladils fol. Pötü at ekobokömob 
ko mens bidädas e levalidacedas* difikünas. Sevob südis e kösömotis 
onas, sevob relis e segis* onas, dinis ömik tefü klänafeds* onas e 
numi gretik dinas ut, kels odavedükons jäfüdinesevane*, bai binäl 
onik, u lenaudi u smili kofa. Zepolös ye, das okonob dinädis at nen 
prolid bai jen timik. Sunädo pos vestigatävs tel, balido ini Lamerikän 
sulüdik, e täno ini jolatopäds Frikopa, pas pos yels lul ägekömobs, ed 
in lomän äzelob matirajani ko jiflen timŭ yunüp oba. Suno pos atos 

äplöpob ad kompenön lä täv veütik kilid, lä täv brefüpikum ini lofüdän 
fofik. Pos geköm, mated obas ösöton jenön. Ye pos yel lafik - älifob 
ettiomo ebo in Süriyän - nun dö deadam jigama obik ärivon obi. Jen 
at äfäkükon obi vemo; desins e spels oba pinosükons, e kodü atos 
äblibod dü yels mödik in läns at vöna bäldikün menefa. Pläamü rops 
brefüpik älifob us dü yels jöl. 


JÄFÜDINESEVAN a non-specialist LEVALIDACED a general opinion 
KLÄNAFED a secret society SEG a sect 


TUVEDOT RÄTA PRO FAMÜL LÖLIK 





Els Janin e Paul okanons nüpladön ini sakäd te koani bal - poso sakäd no 
binon vagik ! 


ENS IN 
Hikleudan yunik äseadom in tüm ed äküpedom ko nited gretik soli da 
daleskop. Fädo ädunom küpedi stunüköl. Dabinons stens in sol. Ägolom 
spido lü lekleudan, ed ävokädom : 

"O fat, kim kanon-li binön nen lanastens, bi igo sol labon stenis." 

Ab lekleudan ägespikom ome takedo : 

"Pölaspikol, son oba. Ereidob lautotis ela Aristóteles mödikna, de 
prim jü fin, e neai ämäniotom, das sol labon stenis. Logs olik labon stenis, 
ab sol - no!" 
oooooooocooooo0ooo0ooo0o0oo0oo0o0o0oo0n0 

HIEL EDISON SAGOM, DAS . . . 


Letälen binon bal dötum nügiva e züldegzül dötum sueta. 

SON PENOM LÜ MOT OKA (3) 


O mot löfik oba ! 


Ven matan ed ob äbinobs lätikna in zif Paris, ästebobs in el ‘Grand 
Hotel. 


At binon lotidöp vemo jönik, ko selogam glorik love zif. Ven nügoloy, 
kömoy balido ini vestibül gretik me plans pedeköl. Lemödot tävanas äbinon 
us. Ebo ikömons, ud ämutons detävön sunädo. 


Ägolob lü bür ed us äbegob lädüle pro ob e matan cemi no tu jeriki. 
Ab bi lotidöp äbinon tio iöliko fulik, no älabob väli gretik. Ämutob balugiko 
lüsumön cemi pro pösods tel, kel äbinon nog labülabik löpo mö tridem bal, 
su tead telid, keninükamü banacem. 


Yunan ävokom liftadünani, kel ädugom obis lü tead telid. Cem, keli 
äjonom obes, äbinon bai güt obsik e leno epidob, das ämutob pelön bosi 


mödikum, kas ivilob voiko büo. Nüm cema obsik äbinon tumfol. 


Fidäds päbötons in fidalecem gretik. Vüo musigalef süperik 
äpläyon. 


Ästebobs us pro deis lul. Vaken obsik äbinon lejuitik, ab nu vaken 
binos mo, e mutobs kösömikön dönu vobe obas aldelik. 


Valikosi Gudikün ole 
sedom Peter. 


vvovovvvvvvvvvvvvvvvvv 
SPIKET 


Man alik nulik tidom oli ad sevön flani nulik bina olik 


